31989D0501
L 247/19
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 18 юли 1989 година
за определяне на критериите за одобрение и контрол на сдруженията на животновъди и развъдните организации, които създават или водят родословни книги за чистокръвни породи свине за разплод
(89/501/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 88/661/ЕИО на Съвета от 19 декември 1988 г. относно зоотехническите стандарти, приложими за животни за разплод от рода на свинете (1), и по-специално член 6, параграф 1, четвърто тире от нея,
като има предвид, че във всички държави-членки родословните книги се създават или водят от сдружения на животновъди, развъдни организации или официални служби; като има предвид, че поради това е необходимо да се определят критериите за одобрение на сдруженията на животновъди и развъдните организации;
като има предвид, че сдруженията на животновъди или развъдните организации трябва да подават заявление за официално одобрение до компетентните органи на държавата-членка, на чиято територия се намира тяхното седалище;
като има предвид, че когато сдруженията на животновъди или развъдните организации отговарят на определени критерии и имат определени цели, те трябва да бъдат официално одобрени от органите на държавата-членка, до които са подали заявление;
като има предвид, че предвидените в настоящото решение мерки са в съответствие със становището на Постоянния комитет по зоотехника,
ПРИЕ НАСТОЯЩОТО РЕШЕНИЕ:
Член 1
За да бъдат официално одобрени, сдруженията на животновъди или развъдните организации, които водят или създават родословни книги, трябва да подадат заявление до органите на държавата-членка, на чиято територия се намира тяхното седалище.
Член 2
Органите на съответната държава-членка трябва да издават официално одобрение на всяко сдружение на животновъди или развъдна организация, които водят или създават родословни книги, ако отговарят на определените в приложението условия.
Въпреки това, в държава-членка, в която за дадена порода вече съществуват едно или повече официално одобрени сдружения на животновъди или развъдни организации, органите на съответната държава-членка могат да откажат да признаят ново сдружение на животновъди или развъдна организация, ако те застрашават запазването на породата или излагат на опасност зоотехническата програма на съществуващото сдружение или организация. В такъв случай държавата-членка уведомява Комисията за издадените одобрения и откази за признаване.
Член 3
Органите на съответната държава-членка отнемат официалното одобрение на всяко сдружение на животновъди или развъдна организация, които водят родословни книги, ако съответното сдружение на животновъди или развъдна организация системно не изпълняват определените в приложението условия.
Член 4
Адресати на настоящото решение са държавите-членки.
Съставено в Брюксел на 18 юли 1989 година.